Уларҙан өлгө алғандары ла һынатмай. Силәбе Көньяҡ Урал дәүләт колледжы студенты Ильяс Исрафилов саңғыла уҙышыу һәм йөҙөү буйынса беренсе разрядлы спортсы булһа, Өфө дәүләт авиация техник университеты студенты Динар Исламғолов – оҫта бейеүсе һәм ҡурайсы, Ишмулла Дилмөхәмәтовтың тыуыуына һикһән йыл тулыуға арналған Республика ҡурайсылар конкурсының беренсе этабында беренсе урынға лайыҡ була. Һеңлеһе Азалия Исламғолова Сибайҙа “Эйфория” шоу-төркөмөндә бейеп йөрөй, шул уҡ ваҡытта ҡала буйынса уҡыусылар араһында үткәрелгән шашка ярышында ла беренсе урындарҙы яулап өлгөрә. Тағы ла бер бүләсәре Наҙгөл Ураҙгилдина Силәбе ҡалаһында үткәрелгән башҡорт һәм татар йырҙарын фортепианола башҡарыу буйынса Бөтә Рәсәй конкурсында I дәрәжә дипломға лайыҡ булды. Иң бәләкәй бейеүсе һәм көрәшсебеҙ Мансаф Исламғолов та ағай-апайҙары артынан ҡалмаҫҡа тырыша.